b'\n_START_ARTICLE_\nSurya Bahadur Thapa\n_START_SECTION_\nPolitisk karriere p\xc3\xa5 1950-tallet og under diktaturet\n_START_PARAGRAPH_\nOpprinnelig var han med i Nepals Kongressparti i oppr\xc3\xb8ret mot Rana-dynastiet i 1950 til 1951. Seinere var han uavhengig leder for overhuset i parlamentet i 1960. _NEWLINE_Etter kong Mahendras statskupp i 1960 blei han en kjent panchayat-politiker. _NEWLINE_Under Panchayat-systemet viste han ogs\xc3\xa5 politisk sj\xc3\xb8lstendighet og sivilt mot. Etter \xc3\xa5 ha v\xc3\xa6rt statsminister p\xc3\xa5 store deler av 1960-tallet kritiserte han kongens politiske system og krevde reformer. Kong Mahendra s\xc3\xb8rga for at han fikk et par \xc3\xa5r i fengsel for det._NEWLINE_Kong Birendra bragte han tilbake som statsminister da reformer blei n\xc3\xb8dvendige, etter at et stort oppr\xc3\xb8r hadde trua med \xc3\xa5 styrte kongehuset v\xc3\xa5ren 1979. Han har blitt anklaga for \xc3\xa5 bl.a. ha tuska bort statlige skogeindommer for \xc3\xa5 \xc2\xabfikse\xc2\xbb at kongens forslag vant folkeavstemninga om statssystemet i 1980. _NEWLINE_Da kong Birendra uttrykte \xc3\xb8nske om at han skulle g\xc3\xa5 av etter at krisa var over, nekta Thapa \xc3\xa5 adlyde kongen, og krevde at det m\xc3\xa5tte v\xc3\xa6re vanlig flertall for mistillit mot ham i parlamentet hvis han skulle g\xc3\xa5 av._NEWLINE_Etter at han var sparka, innleda Thapa en offentlig kampanje mot den hemmelige, kriminelle gjengen han sa styrte nepalsk politikk.\n_START_SECTION_\nLeder av RPP under parlamentarismen\n_START_PARAGRAPH_\nFra innf\xc3\xb8ringa av flerpartisystem og parlamentarisme etter demokratioppr\xc3\xb8ret (kjent som Jana Andolan) i 1990, blei han sammen med en annen panchayat-politiker, Lokendra Bahadur Chand, leder for det nye monarkistiske h\xc3\xb8yrepartiet Rastriya Prajatantra Party (RPP). _NEWLINE_Chand kom til \xc3\xa5 bli rekna som mer lojal mot slottet og mer h\xc3\xb8yreorientert enn Thapa, som med tida blei oppfatta som en mer moderat rojalist._NEWLINE_Dette partiet sprakk straks i to, og Thapas fl\xc3\xb8y, som stilte til valg i 1991 under navnet RPP (Thapa), fikk en representant i valget._NEWLINE_De to fl\xc3\xb8yene av RPP var politisk isolert hele den f\xc3\xb8rste kongressperioden, fordi de blei forbundet med det rojalistiske diktaturet f\xc3\xb8r 1990._NEWLINE_Thapas og Chands fl\xc3\xb8yer gjenforente seg i 1992, og det forente RPP fikk under Thapas ledelse ved valget i 1994 inn 20 representanter._NEWLINE_Etter valget var UML st\xc3\xb8rste parti, men mangla flertall til \xc3\xa5 danne regjering. B\xc3\xa5de UML og det tidligere regjeringspartiet Nepals Kongressparti var n\xc3\xa5 avhengige av RPP for \xc3\xa5 f\xc3\xa5 flertall. Dermed var isolasjonen av partiet fra f\xc3\xb8rste kongressperiode brutt._NEWLINE_Men i parlamentet skilte Thapas og Chands fl\xc3\xb8yer av RPP lag igjen, og ga seg til \xc3\xa5 sl\xc3\xa5ss om ministerposisjoner. Thapas fl\xc3\xb8y var mest for samarbeid med Nepals Kongressparti, mens den mer h\xc3\xb8yreorienterte fl\xc3\xb8ya til Chand foretrakk UML. F\xc3\xb8lgen var at Chands fl\xc3\xb8y f\xc3\xb8rst st\xc3\xb8tta ei mindretallsregjering av UML, mens Thapas fl\xc3\xb8y etter dette gikk inn i ei mindretallsregjering fra kongresspartiet. Dette spillet fortsatte i resten av den andre kongressperioden. Det bidro til \xc3\xa5 splitte b\xc3\xa5de RPP og de andre store partiene i parlamentet enda mer, og gj\xc3\xb8re parlamentet og de politiske lederne sv\xc3\xa6rt upopul\xc3\xa6re._NEWLINE_Ved valget i 1999 beherska Thapas fl\xc3\xb8y RPP og fikk 11 representanter._NEWLINE_RPP (Chand) gjorde det d\xc3\xa5rlig og blei ikke representert.\n_START_SECTION_\nThapa og Gyanendras to statskupp 2002 og 2005\n_START_PARAGRAPH_\nEtter Gyanendras f\xc3\xb8rste statskupp i oktober 2002, da kongen sparka Deuba og begynte \xc3\xa5 utpeke statsministre med svak politisk st\xc3\xb8tte, tok Thapa over som statsminister etter Chand i et \xc3\xa5r, fra juni 2003 til juni 2004._NEWLINE_Han kritiserte kong Gyanendras forf\xc3\xb8lgelse av parlamentariske politikere og hans bruk av ekstreme h\xc3\xb8yrepolitikere i regjeringa etter kongens andre statskupp 1. februar 2005, men enkelte av hans tilhengere deltok ogs\xc3\xa5 i det kongelige diktaturets regjering._NEWLINE_I mars 2005 lanserte Surya Bahadur Thapa et nytt parti, Rashtriya Janashakti Party (RJP \xe2\x80\x93 Det Nasjonale Folkepartiet)._NEWLINE_I 2005 br\xc3\xb8yt ogs\xc3\xa5 den ekstreme innenriksministeren i kong Gyanendras regjering, Khamal Thapa, ut av det gamle RPP og organiserte sitt eget RPP, som ogs\xc3\xa5 omtales i pressa som RPP (Thapa). Dette partiet blei bl.a. st\xc3\xb8rst i Gyanendras lokalvalg 8. februar 2006, der bare ekstreme monarkistiske sm\xc3\xa5partier deltok. Det kan skape forvirring, fordi dette RPP (Khamal Thapa) alts\xc3\xa5 ikke har noen ting \xc3\xa5 gj\xc3\xb8re med Surya Bahadur Thapas fl\xc3\xb8y av RPP, som har v\xc3\xa6rt kjent som RPP (Thapa) fra 1991._NEWLINE_Etter at demokratiet seira i oppr\xc3\xb8ret i april 2006 og parlamentet fra 1999 blei gjeninnkalt, s\xc3\xa5 det ut til at Thapas nye RJP stort sett stemte sammen med den regjerende Sjupartialliansen. RJP stemte bl.a. sammen med resten av parlamentet for \xc3\xa5 redusere kongens politiske rettigheter.'